Diari Oficial de la Generalitat Valenciana


Sumari del DOGV 3099, del 14-10-1997 (1997/10052)

ORDRE de 10 d'octubre de 1997, de la Conselleria de Cultura, Educació i Ciència, per la qual es regula l'elecció dels consells escolars dels centres públics docents no universitaris de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/10/10/(3)/dof/vci/html**

### Dades del document

Número de DOGV
:   3099

Data del DOGV
:   14-10-1997

Secció del DOGV
:   DISPOSICIONS GENERALS

Número del document
:   1997/10066


Data del document
:   10-10-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

3416 ORDRE de 10 d'octubre de 1997, de la Conselleria de Cultura, Educació i Ciència, per la qual es regula l'elecció dels consells escolars dels centres públics docents no universitaris de la Comunitat Valenciana. [97/M10820]
  
Els decrets 233/1997 i 234/1997, de 2 de setembre, del Govern Valencià, pels quals s'aproven els reglaments orgànics i funcionals de les escoles d'Educació Infantil, dels col·legis d'Educació Primària i dels instituts d'Educació Secundària, respectivament, autoritzen la Conselleria de Cultura, Educació i Ciència, en les seues disposicions finals primeres, a desplegar el que aquests disposen i a regular totes les qüestions que es deriven de la seua aplicació.
  
En ús de l'autorització concedida, la present ordre precisa els diferents aspectes derivats de la nova regulació dels consells escolars dels centres públics, a fi de procedir a l'elecció, designació, nomenament i constitució d'aquests.
  
En virtut d'això, i en ús de les facultats que em conferix l'article 35 de la Llei de Govern Valencià, ordene:
  
Primer. Àmbit d'aplicació
  
Aquesta ordre serà d'aplicació en els processos d'elecció, designació i constitució dels consells escolars que es realitzen en els centres públics docents no universitaris que s'ubiquen a la Comunitat Valenciana.
  
Elecció de consells escolars
  
Segon. Supòsits de l'elecció o constitució
  
Els centres a què es referix l'apartat primer d'aquesta ordre procediran a realitzar eleccions d'acord amb el que disposen els articles 32 al 58 del Reglament Orgànic i Funcional de les Escoles d'Educació Infantil i dels Col·legis d'Educació Primària, aprovat pel Decret 233/1997 de 2 de setembre, i en els articles 34 al 62 del Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, i en la present ordre, en algun o alguns dels supòsits següents:
  
a) Quan els consells escolars es constituïsquen per primera vegada.
  
b) Quan els consells escolars hagen de renovar-se per haver transcorregut el període per al qual van ser elegits els seus membres.
  
c) Quan en els consells escolars existisquen les vacants produïdes per aquells representants que, abans de la renovació que els corresponga, deixaren de complir els requisits legals necessaris per a pertànyer al dit òrgan, quan aquelles corresponguen a la totalitat dels llocs d'algun sector del consell escolar. En aquest cas, els representants elegits finalitzaran el seu mandat en la data en què haguera conclòs la dels membres del consell a què substitueixen.
  
Tercer. Període d'elecció
  
L'elecció dels membres del consell escolar dels centres a què es refereix aquesta ordre es realitzaran en la segona quinzena de novembre del respectiu any.
  
Quart. Representants a elegir
  
1. En la renovació a parts iguals del consell escolar, el nombre de representants a elegir en cada una d'aquestes serà el que corresponga a cada tipus de centre, segons la normativa que li siga aplicable.
  
2. En el cas de centres de nova creació en què es constituïsca per primera vegada el consell escolar, s'elegiran tots els membres de cada sector d'una vegada. En la primera renovació parcial posterior a la constitució del consell escolar s'elegiran els llocs corresponents a la primera meitat, afectant aquells representants que hagueren obtingut menys vots en l'elecció anterior.
  
3. En els centres de menys de sis unitats, la renovació del representant electe dels pares es realitzarà cada dos anys.
  
4. Els membres de la comunitat escolar només podran ser elegits pel sector corresponent i podran ser candidats per a la representació d'un només de dits sectors, encara que pertanguen a més d'un.
  
5. En els col·legis d'Educació Primària en què s'impartisca provisionalment el primer cicle de l'Educació Secundària Obligatòria, l'alumnat d'aquest cicle educatiu tindrà un representant en el consell escolar del centre. En aquest cas s'incrementarà en un, tant el nombre de representants del professorat com el dels pares i mares.
  
Cinqué. Juntes electorals
  
1. Les juntes electorals previstes en l'article 33 del Reglament Orgànic i Funcional de les Escoles d'Educació Infantil i dels Col·legis d'Educació Primària i article 35 del Reglament Orgànic i Funcional dels Instituts d'Educació Secundària, aprovats pels decrets 233 /1997 i 234/1997, de 2 de setembre de 1997, es constituiran abans del 20 d'octubre i s'ocuparan d'organitzar el procediment d'elecció dels membres del consell escolar en les condicions que millor asseguren la participació de tots els sectors de la comunitat educativa.
  
2. Els directors dels centres organitzaran en acte públic o davant el consell escolar del centre i amb les degudes garanties de publicitat i igualtat, el sorteig dels components, titulars i suplents, de la junta electoral, al final de la qual hauran de tindre elaborats els censos electorals que posteriorment seran aprovats per la junta. Adoptaran, així mateix, totes les mesures preparatòries que siguen necessàries per a facilitar el procés electoral.
  
Sisé
  
Una vegada constituïda la junta electoral, a més a més d'exercir les competències que li corresponen reglamentàriament, aquesta procedirà a determinar el termini d'admissió de candidatures de representants dels distints sectors. Entre el dia de publicació de la llista provisional de candidats i la data de les votacions hauran de transcórrer, com a mínim, vuit dies naturals.
  
Seté. Reclamacions i impugnacions
  
1. Acabat el termini d'admissió a què es refereix l'apartat sisé d'aquesta ordre, la junta electoral farà pública la llista provisional dels candidats admesos.
  
2. Contra la llista provisional es podrà reclamar dins del dia hàbil següent al de la seua proclamació. La junta electoral resoldrà, si escau, el dia hàbil immediatament posterior.
  
3. Contra les decisions de la junta, pel que fa a la proclamació de candidats, es pot interposar recurs ordinari davant el director territorial de Cultura i Educació respectiu, la resolució del qual posarà fi a la via administrativa.
  
Vuité. Candidatures
  
En les candidatures corresponents als sectors de pares i d'alumnes les paperetes s'ajustaran a les següents normes:
  
a) Les candidatures diferenciades figuraran en primer lloc en la papereta de vot i l'ordre d'aquests candidats serà establit per l'associació legalment constituïda que els presente. A continuació, els noms de la resta de candidats s'ordenaran alfabèticament a partir de la inicial del primer cognom. Així mateix, es farà constar en aquesta papereta la denominació de l'associació que presente la candidatura i, si escau, si així ho manifesten, l'organització a què aquesta correspon.
  
b) El nom del candidat anirà precedit d'un requadre. Els electors marcaran amb una creu el requadre corresponent al candidat o candidats a què atorguen el seu vot.
  
c) Cada elector podrà fer constar en la seua papereta un màxim de dos terços del nombre total de representants a elegir del sector corresponent en el consell escolar. Si el nombre resultant fóra decimal, es prendrà el següent nombre sencer.
  
Nové. Procediment per a cobrir els llocs de designació
  
1. En la primera constitució i sempre que es produïsca una renovació parcial del consell escolar, la junta electoral sol·licitarà de l'ajuntament del terme municipal en què es trobe radicat el centre, la designació del regidor o regidora o representant de l'ajuntament que haja de formar part del consell escolar. Així mateix, la junta electoral sol·licitarà a l'associació de pares d'alumnes més representativa del centre legalment constituïda, la designació del seu representant.
  
2. En compliment d'allò que s'ha disposat en els articles 33.3.1 i 38 del Reglament Orgànic i Funcional dels Instituts d'Educació Secundària, les juntes electorals sol·licitaran la designació dels representants d'aquelles organitzacions empresarials o entitats de caràcter laboral en els quals estiguen integrades el major nombre d'empreses que tinguen subscrit el seu concert amb el centre per a la realització de pràctiques de formació en centres de treball.
  
Deu. Meses electorals
  
1. El dia de les votacions es constituiran les meses electorals que disposades en els articles 39 i 44 del Reglament Orgànic i Funcional de les Escoles d'Educació Infantil i dels Col·legis d'Educació Primària, i en els articles 41, 47, 52 i 56 del Reglament Orgànic i Funcional dels Instituts d'Educació Secundària aprovats pels decrets 233/1997 i 234/1997, de 2 de setembre, respectivament.
  
2. La votació per a l'elecció dels representants del personal d'administració i serveis a les escoles d'Educació Infantil i als col·legis d'Educació Primària, quan pertoque, es realitzarà davant la mesa electoral que estableix l'article 49 del Reglament Orgànic i Funcional d'aquests centres.
  
3. La votació per a l'elecció dels representants dels alumnes del primer cicle d'Educació Secundària Obligatòria als col·legis d'Educació Primària on s'impartisca provisionalment el primer cicle d'aquesta etapa es realitzarà davant la mesa electoral que estableix la disposició transitòria segona del Reglament Orgànic i Funcional de les Escoles d'Educació Infantil i dels Col·legis d'Educació Primària.
  
Onze. Vot per correu
  
Els pares dels alumnes podran emetre el seu vot per correu. A aquest efecte, serà d'aplicació el que disposa l'article 47.3 del Reglament Orgànic i Funcional de les Escoles d'Educació Infantil i Primària i l'article 47 del Reglament Orgànic i Funcional dels Instituts d'Educació Secundària aprovats pels decrets 233/1997 i 234/1997, de 2 de setembre, respectivament.
  
Dotze. Escrutini de vots i elaboració d'actes
  
1. En cada una de les actes electorals, una vegada finalitzada la votació, es procedirà per la mesa corresponent a l'escrutini dels vots. Efectuat el recompte d'aquests, que serà públic, s'estendrà una acta, firmada per tots els components de la mesa, en la qual es faran constar els representants elegits, i es podran indicar les denominacions de les associacions per les quals s'han presentat, el nom i el nombre de vots obtinguts per cadascun dels candidats presentats, i les observacions que hagen pogut presentar els supervisors. L'acta serà enviada a la junta electoral del centre a efectes de la proclamació dels distints candidats elegits, i aquesta remetrà còpia de la dita acta al director territorial de Cultura i Educació.
  
2. En els casos en què es produïsca empat en les votacions, l'elecció es dirimirà per sorteig realitzat per la mesa electoral. Aquest fet constarà en l'acta que s'envie a la junta electoral.
  
Tretze. Constitució del consell escolar
  
1. En el termini de 10 dies, a comptar des de la data de proclamació dels membres electes, el director convocarà la sessió constitutiva del nou consell escolar.
  
2. Si algun dels sectors de la comunitat escolar no elegira els seus representants en el consell escolar per causes imputables a dits sectors, aquest fet no invalidarà la constitució de dit òrgan col·legiat.
  
Catorze
  
Els directors dels centres, en el termini màxim de 48 hores, a partir del moment en què hagen conclòs les votacions de tots els sectors, emplenaran l'imprés que figura en l'annex d'aquesta ordre, amb les dades resultants del procés electoral i el remetran als directors territorials de Cultura i Educació.
  
Quinze. Comissió electoral
  
1. En cada direcció territorial de Cultura i Educació es constituirà una comissió electoral, que actuarà durant el període de desplegament de les eleccions regulades per la present ordre, i quedarà dissolta de manera automàtica en concloure el procés electoral.
  
2. La comissió electoral de cada direcció territorial de Cultura i Educació estarà composta per:
  
- El director territorial de Cultura i Educació, que la presidirà, que podrà delegar en el subdirector territorial d'Educació.
  
- El secretari territorial de Cultura i Educació, que podrà delegar en un funcionari del seu àmbit de competència i que actuarà com a secretari.
  
- El cap del Servei d'Inspecció Educativa, que podrà delegar en un inspector d'Educació.
  
A més a més, formaran part d'aquesta comissió:
  
- Un representant designat per cada sindicat de professors amb presència a la Mesa Sectorial d'Educació.
  
- Cinc representants designats per les confederacions que conformen la Mesa de Pares/Mares i Administració Educativa a través de les seues federacions.
  
- Un representant de cada federació d'alumnes l'àmbit territorial d'actuació del qual, segons els seus estatuts, no siga inferior al de la respectiva direcció territorial de Cultura i Educació.
  
3. La comissió electoral de cada direcció territorial de Cultura i Educació realitzarà el seguiment de les eleccions i assessorarà les juntes i meses electorals del seu territori en totes les consultes que li dirigisquen sobre el procés electoral. Igualment informarà sobre les reclamacions o recursos que s'interposen davant el director territorial de Cultura i Educació, en relació amb l'esmentat procés electoral.
  
4. Sota la dependència del secretari d'aquestes comissions electorals, es constituirà una unitat administrativa de suport als directors i juntes electorals dels centres, per a la resolució dels dubtes que es plantegen sobre la interpretació o l'aplicació de les normes que regulen el procés electoral.
  
Setze
  
La primera elecció del consell escolar que es produïsca després de l'entrada en vigor d'aquesta ordre afectarà tots els seus membres. Transcorreguts dos anys des d'aquesta elecció, es procedirà a la primera renovació parcial, segons allò que s'ha establit en la present ordre.
  
Dèsset
  
Els directors territorials de Cultura i Educació, els directors dels centres i les juntes electorals adoptaran les mesures necessàries per a garantir la normal constitució del consell escolar del centre i asseguraran la participació de tots els sectors de la comunitat escolar en els processos respectius, els quals establiran les condicions més favorables que permeten aquesta participació.
  
Disposicions finals
  
Primera
  
S'autoritza la Subsecretaria de la Conselleria de Cultura, Educació i Ciència perquè dicte les instruccions necessàries per al desplegament i aplicació de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que és definitiva en via administrativa, podrà interposar-se un recurs contenciós administratiu davant el Tribunal Superior de Justícia de la Comunitat Valenciana, en el termini dels dos mesos següents al dia de la seua publicació, d'acord amb allò que s'ha disposat en els articles 57 i 58 de la Llei de Jurisdicció Contenciosa Administrativa. Amb caràcter previ a la interposició del recurs, ha de presentar-se davant aquesta conselleria la preceptiva comunicació que estableix l'article 110 de la Llei de Règim Jurídic de les Administracions Públiques i del Procediment Administratiu Comú.
  
València, 10 d'octubre de 1997
  
El conseller de Cultura, Educació i Ciència,
  
FRANCISCO CAMPS ORTIZ
  
ANNEX
  
Elecció de consells escolars de centres públics
  
1. Dades d'identificació del centre
  
Denominació ...
  
Número registre ... Localitat ... Província ...
  
Nivell educatiu ... Nombre d'unitats ...
  
2. Tipus d'elecció del consell escolar
  
( ) Renovació total del consell
  
( ) Elecció del consell per primera vegada
  
( ) Renovació parcial del consell
  
( ) Sector de professors
  
( ) Sector de pares
  
( ) Sector d'alumnes
  
( ) Sector de personal d'administració i servicis
  
3. Participació en les eleccions i representants elegits
  
Professors ...
  
Pare, mare o tutor ...
  
Alumnes ...
  
Personal administració i serveis ...
  
Cens total ...
  
Votants ...
  
Percentatge nombre de votants/cens ...
  
Nombre de representants elegits ...
  
4. Representants elegits en candidatures diferenciades (a emplenar només en el cas que hagen sigut elegits consellers presentats en les candidatures diferenciades a què es refereix l'apartat vuité d'aquesta ordre).
  
Associació/organització ...
  
Sector ...
  
Pares d'alumnes ...


Còpia Permalink ELI